Аксана Багданава: Для мяне музей — гэта перадусім асяроддзе майго ўласнага пражывання. Фармулёўка, так, адпавядае, усе функцыі пералічаны, але па-вар’яцку сумны пасыл, які я як практык адаптаваць да рэаліяў жыцця не заўсёды магу. Таму што базавыя напрамкі музейнай дзейнасці пазначаны, але наступны крок — як на практыцы ты з гэтымі кананічнымі палажэннямі працуеш. Можна нудна, літаральна, а можна крэатыўна. І мне здаецца, што музей усё ж такі ў першую чаргу — гэта канцэпцыя, і без выразна акрэсленай канцэпцыі жыццё музея пачынаць нельга. Спачатку неабходна сфармуляваць ідэю, і гэта не размыты пафасны ці сентыментальны абзац, але формула, якую далей трэба рэалізоўваць.